KFC-voorval: Beskuldigdes weer in hofStephan Nel, Dicky Junior Van Rooyen, Marius Harding, Ockert Muller en Joshua Schultz in die Pretoria-Noord-landdroshof (18 Augustus 2017). Foto: Jonisayi W. Maromo/ANA Die vyf mans wat daarvan beskuldig word dat hulle ŉ egpaar by ŉ KFC in Pretoria aangerand het sal Donderdag weer in die Pretoria-Noord-landdroshof verskyn. Stephan Nel (39), Dicky Junior van Rooyen (21), Joshua Schultz (21), Marius Harding (23) en Ockert Muller (20) staan tereg op aanklagte van poging tot moord, aanranding met die doel om ernstig te beseer en die rig van ŉ vuurwapen. Die mans word daarvan beskuldig dat hulle Jacob Sono en sy vrou, Dudu, op 2 Augustus by die KFC-deurrybaan in Montana, Pretoria, aangerand het. Video’s van die voorval is wyd op sosiale media versprei. Nel, Van Rooyen en Schultz se borgtogaansoek is op 30 Augustus deur landdros Mothloki Rapulana van die hand gewys. Harding het sy aansoek om borgtog laat vaar weens ŉ uitstaande klag van diefstal in KwaZulu-Natal. Muller is vroeër reeds op borgtog van R5 000 vrygelaat. Twee polisiebeamptes wat as staatsgetuies optree het vroeër getuig die vyf het met ŉ gemene doel voor oë opgetree en dat die aanval rasgedrewe was. Lees alle vorige berigte oor die KFC-voorval op Maroela Media.